  Майя Бывальцева «Гурт интывылъёсты ялан азинтон» программа улсын мерлыко ӵектосъёсты быдэстон понна Удмуртиысь муниципал кылдытэтъёслы федерал но улосвыл коньдэтъёсысь 7 миллион 800 сюрс манет висъямын. Со сярысь элькунысь гурт возёсъя но сиён-юонъя министерстволэн пресс-службаез ивортэ. Министерство пыр грант басьтон понна вожвылъяськонэ 89 ӵектосъёс вуизы, ӧри 46-сэ умоен лыдъяз. Соосты быдэстыны коньдон висъялозы 18 ёросъёслы. Ӵошатон вылысь: кылем арын 56 ӵектосэз эскеризы, коньдон 13-езлы сётӥзы. Матысь дыре грант утэм гурт поселениосын тупанкылъёс гожтэмын луозы. Дурбасьтэм ӵектосъёсты ар пумозь улонэ пыӵатыны кулэ. Тужгес трос ӵектосъёс вуизы Сьӧлта ёросысь. Отын пиналъёслы но арлыдоослы чаклам укмыс шутэтскон интыос лэсьтозы. Шудон по спорт площадкаос кылдозы Удгуртын, Выльгуртын, Югдонын, Калдӥын. Ёрос центрын шутэтсконъя но спортъя «Сосновый бор» ужаны кутскоз. Кильмезь шурлы матын шутэтскон базаез усьтэмен валче Льнозавод гурт но воштӥськоз. Озьы ик юрттэт басьтозы Дэбес ёросысь куать мерлыко ӵектосъёс, Юкаменск ёросысь – вить но Ува ёросысь – ньыль. Удысэтлэн пресс-службаез ивортэмъя, Вавож, Сюмси, Каракулино но Камбарка ёросъёс программаез быдэстонэ рос-прос ӧз пыриське на. «Гурт интывылъёсты ялан азинтон» программалэн одӥгез ӧрез – калыклэн кичӧлтонъёсслы дурбасьтон - интыосын мерлыко ужпумъёсты сэрттон-пертчонэн герӟаськемын. Со шутэтскон, шудон, спортэн вырон площадкаос кылдытон но умоятон; инкуазь вылтусэз но историен но лулчеберетэн герӟаськем синпелетъёсты утён но выльдон; йӧскалык йылолъёслы, калык киужъёслы дурбасьтон. Объектъёсты асьсэос гуртын улӥсьёс быръё, нош кун соосты лэсьтыны но умоятыны грантъёс сётэ. Тодэ вайытом, туэ южтолэзе элькунысь гурт возёсъя но сиён-юонъя министерствоысь гурт интывылъёсты азинтонъя управленилэн кивалтӥсез Михаил Юдин вераз вал, «Гурт интывылъёсты ялан азинтон» программалы 2018-тӥ арын Удмуртия 750 миллион манет кутоз шуыса, со пӧлысь 533 миллион манетэз – федерал коньдэтысь. Программа улсын элькунын сюресъёс лэсьто, чагыр эстӥськон но ву гумыосты кыско, спорт объектъёс но фельдшер-акушер пунктъёс пукто, калыклэн кичӧлтонъёссылы грантъёс сёто. Кылсярысь, 2017-тӥ арын Алнаш ёрослэн «Йӧскалык лулчеберетъёсъя Т. К. Борисов нимо центр «Трокайлэн юртъерез» ӵектосэз 2 миллион манетъем грант утӥз. Тегъёс: Мерлык Ижкар Удмуртия гуртвозёс коньдон гуртвозёсъяминистерство  